和頓教授見寄用除夜韵
作者：蘇軾
朝代：宋

paragraphs: 我笑陶淵明，種秫二頃半。
婦言既不用，還有責子歎。
無弦則無琴，何必勞撫玩。
我笑劉伯倫，醉髮蓬茅散。
二豪苦不納，獨以鍤自伴。
既死何用埋，此身同夜旦。
孰云二子賢，自結兩重案。
笑人還自笑，出口談治亂。
一生溷塵垢，晚以道自盥。
無成空得懶，坐此百事緩。
仄聞頓夫子，講道出新貫。
豈無一尺書，恐不記庸懦。
陋邦貧且病，數米銖稱炭。
慚愧章先生，十日坐空館。
袖中出子詩，貪讀酒屢暖。
狂言各須慎，勿使輸薪粲。